Pakistan lykkää vaalit helmikuulle? - Ulkomaat - Ilta-Sanomat
Pakistan lykkää vaalit helmikuulle?
Julkaistu: 1.1.2008 8:40 , Päivitetty: 1.1.2008 15:28
Pakistanin vaaliviranomaiset ottivat tiistaina vielä kerran aikalisän yrittäessään päättää, tulisiko maahan ensi viikolle kaavaillut parlamenttivaalit siirtää. Viranomaiset lupasivat kertoa päätöksensä keskiviikkona sen jälkeen kun ovat neuvotelleet puolueiden kanssa.
Viranomaiset tosin vihjailivat, että vaalien siirtäminen on hyvinkin mahdollista.
Keskusvaalilautakunnan jäsen Kanwar Dilshad sanoi toimittajille aamulla, että "periaatteessa" vaaleja on lykätty ja uusi päivämäärä ilmoitetaan keskiviikkona. Äänestyspäivää siirrettäneen ainakin kuukaudella.
Presidentti Pervez Musharrafin oli määrä puhua kansalle keskiviikkona. Vahvistamattomien tietojen mukaan Musharrafin tarkoituksena on vedota kansalaisiin, jotta nämä pysyisivät rauhallisina vaalien lykkäämisestä huolimatta.
Pakistan syöksyi sekasortoon sen jälkeen kun oppositiojohtaja Benazir Bhutto murhattiin torstaina. Maanantaihin mennessä liki 50 ihmistä oli saanut surmansa väkivaltaisuuksissa, mutta tiistaina tilanne oli verrattain rauhallinen.
Bhutton kannattajat vastustavat
Bhutton Pakistanin kansanpuolue (PPP) vastustaa siirtokaavailuja. Puolue voisi todennäköisesti odottaa sympatiaäänten vyöryä, jos vaalit pidettäisiin ensi viikolla.
- Pakistanin kansan on valittava tulevaisuutensa, ja se hetki on nyt. Tammikuun 8. päivän vaalit on pidettävä suunnitellusti. Näin ei ainoastaan kunnioiteta Benazir Bhutton muistoa, vaan vahvistetaan myös demokratian aatetta, jonka puolesta hän kuoli, sanottiin puolueen johtoon nousseen Bhutton lesken Asif Ali Zardarin ja toisen oppositiopuolueen johtajan Nawaz Sharifin yhteislausunnossa.
Vaaliviranomaisten mukaan vaalien pitäminen aikataulussa on mahdotonta, koska muun muassa monet Bhutton kotimaakunnan Sindhin äänestyspaikoista on poltettu mellakoissa ja äänestäjälistat tuhottu.
Opposition mukaan vaalien siirtämisellä pyritään hyödyttämään Musharrafia ja häntä tukevaa Pakistanin muslimiliitto -puoluetta. Maassa pelätään myös puhkeavan lisää väkivaltaisuuksia, jos äänestyspäivää lykätään.
Presidentti Musharraf puhuu pakistanilaisille
Tuleeko Bilawal Bhuttosta suvun seuraava marttyyri?
Bhutton 19-vuotias poika puoluejohtajaksi
Bhutton tuhoutunut auto
Kiistely Bhutton kuolinsyystä jatkuu
Bhutton leski astui julkisuuteen
Pakistanin tilanne sekasortoinen